Z A K L J U Č C I

sa 25. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 22. rujna 2022. godine

*Upit*

*Ima li zaposlenik prava prema kolektivnom ugovoru iako radi u privatnoj zdravstvenoj ustanovi koja ima ugovorom s HZZO-om?*

**Zaključak broj 97**

**Povjerenstvo upućuje na Zaključak broj 51 s 11. sjednice održane 6. veljače 2020 koji glasi:**

 **Ovim Kolektivnim ugovorom za djelatnost zdravstva i zdravstvenog osiguranja uređuju se prava i obveze iz rada i po osnovi rada radnika u djelatnosti zdravstva i zdravstvenog osiguranja za koja se sredstva u iznosu većem od pedeset posto troškova za plaće i druga materijalna prava radnika osiguravaju u državnom proračunu.**

**Pod sredstvima koja se u iznosu većem od pedeset posto troškova za plaće i druga materijalna prava radnika osiguravaju u državnom proračunu podrazumijevaju se i sredstva koja se temeljem ugovora o provođenju zdravstvene zaštite ostvaruju od Hrvatskog zavoda za zdravstveno osiguranje (u daljnjem tekstu: Zavod).**

**Pitanje određivanja plaće za zdravstvenog radnika u timu zdravstvenog radnika u ordinaciji u mreži javne zdravstvene službe uređeno je Zakonom o zdravstvenoj zaštiti.**

*Upit*

*Odnosi li se odredba članka 58. Kolektivnog ugovora na sve zdravstvene radnike uključujući i magistre farmacije, budući da članak 57. Kolektivnog ugovora izričito određuje da pravo na dodatak na plaću u iznosu od 16% imaju liječnici i doktori dentalne medicine zbog iznimne odgovornosti za život i zdravlje ljudi?*

**Zaključak broj 98**

**Odredba članka 57. Kolektivnog ugovora utvrđuje pravo na dodatak na plaću doktoru medicine i doktoru dentalne medicine od 16% od osnovne plaće zbog iznimne odgovornosti za život i zdravlje ljudi.**

**Člankom 58. Kolektivnog ugovora utvrđuje se pravo na dodatak na plaću i ostalim zdravstvenim radnicima, uključujući i magistre farmacije te nezdravstvenim radnicima koji sudjeluju u postupku dijagnostike i liječenja od 8% od osnovne plaće zbog iznimne odgovornosti za život i zdravlje ljudi.**

*Upit*

*Moli se pojašnjenje obračuna naknade za godišnji odmor i bolovanja do 42 dana.*

**Zaključak broj 99**

**Pitanja naknade plaće za godišnji odmor i bolovanja uređena su Temeljnim kolektivnim ugovorom za službenike i namještenike u javnim službama te tumačenje tih odredbi nije u nadležnosti ovoga Povjerenstva.**

**S tim u vezi upućujemo na tumačenje br. 24/22 Povjerenstva za tumačenje Temeljnog kolektivnog ugovora za službenike i namještenike u javnim službama.**

*Upit*

*Moli se pojašnjenje obračunavanja naknade plaće za godišnji odmor.*

**Zaključak broj 100**

**Pitanja naknade plaće za godišnji odmor i bolovanja uređena su Temeljnim kolektivnim ugovorom za službenike i namještenike u javnim službama te tumačenje tih odredbi nije u nadležnosti ovoga Povjerenstva.**

**S tim u vezi upućujemo na tumačenje br. 24/22 Povjerenstva za tumačenje Temeljnog kolektivnog ugovora za službenike i namještenike u javnim službama.**

*Upit*

*S obzirom na odredbu članka 56. Kolektivnog ugovora kojim se položajni dodatak ne primjenjuje na radnike kojima je koeficijentom složenosti poslova utvrđen položajni dodatak kao sastavni dio koeficijenta, ostvaruju li glavne sestre (mag. sestrinstva) u službi Zavoda za javno zdravstvo pravo na položajni dodatak?*

**Zaključak broj 101**

**Glavne sestre kojima je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora, ali ostvaruju pravo na odgovarajući dodatak na posebne uvjete rada sukladno članku 55. Kolektivnog ugovora.**

*Upit*

*Ostvaruju li pravo na položajni dodatak iz članka 56. Kolektivnog ugovora glavna sestra/tehničar klinike, odnosno kliničkog zavoda u kliničkoj ustanovi, OHBP-a i glavna sestra/tehničar klinike, odnosno kliničkog zavoda u kliničkoj ustanovi i OHBP-a u županijskoj bolnici?*

**Zaključak broj 102**

**Glavna sestra klinike, odnosno kliničkog zavoda u kliničkoj ustanovi, zavoda i OHBP-a u kliničkoj ustanovi te glavna sestra službe i OHBP-a u županijskoj ustanovi kojoj je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora.**

*Upit*

*Koji se dodatak na uvjete rada ima primijeniti u odnosu na glavnu sestru klinike odnosno kliničkog zavoda te glavnu sestru zavoda u kliničkoj ustanovi u trenutku kada njezino radno mjesto bude redefinirano kao položaj I. vrste?*

**Zaključak broj 103**

**Glavne sestre kojima je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora, ali ostvaruju pravo na odgovarajući dodatak na posebne uvjete rada sukladno članku 55. Kolektivnog ugovora, ovisno o njihovom radnom mjestu.**

*Upit*

*Ostvaruju li radnici pravo na korištenje plaćenog dopusta u trajanju od 5 radnih dana zbog rada na COVID odjelu KBC-a duže od 6 mjeseci?*

**Zaključak broj 104**

**Radnik ima pravo na plaćeni dopust tijekom jedne kalendarske godine do ukupno najviše 10 radnih dana i to za slučajeve navedene u članku 36. stavku 1. Kolektivnog ugovora.**

**Ako slučaj iz članka 36. stavka 1. Kolektivnog ugovora nastane za vrijeme dok je radnik na godišnjem odmoru, tada se na zahtjev radnika godišnji odmor prekida te radnik koristi plaćeni dopust.**

*Upit*

*Molimo odgovor koji dodatak s osnova posebnih uvjeta rada iz članka 55. Kolektivnog ugovora pripada glavnim medicinskim sestrama/tehničarima klinika/kliničkih zavoda/zavoda/OHBP-a u kliničkoj ustanovi ili županijskoj ustanovi?*

**Zaključak broj 105**

**Povjerenstvo upućuje na Zaključak broj 103 s 25. sjednice održane 22. rujna 2022. koji glasi: Glavne sestre kojima je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora, ali ostvaruju pravo na odgovarajući dodatak na posebne uvjete rada sukladno članku 55. Kolektivnog ugovora, ovisno o njihovom radnom mjestu.**

*Upit*

*Ima li glavna sestra Odjela za kvalitetu i unaprjeđenje zdravstvene zaštite pravo na dodatak zbog iznimne odgovornosti za život i zdravlje ljudi?*

*Sistematizacijom se za navedeno radno mjesto traži VSS.*

**Zaključak broj 106**

**Povjerenstvo upućuje na zaključak broj 49 sa 11. sjednice održane 6. veljače 2020. koji glasi: Medicinska sestra neovisno o radnom mjestu ima pravo na dodatak zbog iznimne odgovornost za život i zdravlje ljudi sukladno članku 58.**